鄂州南樓
作者：鄭起
朝代：宋

paragraphs: 淳祐六年冬十月，我來獨自上南樓。
曉霧江山都不見，霧收日出城東頭。
照見漢陽樹，照見鸚鵡洲。
浪濤江漢出岷峽，洞庭雲夢天共流。
大船如龍捲寒碧，小船如葉飛洪溝。
費褘霞珮跨黄鶴，洞賓玉笛橫清秋。
泬寥突兀不可狀，開闔風雨晴烟浮。
空中一一都照見，照見今來古往絲粟無限愁。
夜郎逐客心膽大，醉欲搥碎醒又休。
此山此水長不老，英雄消盡山水留。
何當大雪夜明月，摩挱老眼看九州。
春風吹雪變紅綠，牛羊被野邊無憂。